Midt i mængden af triste historier om danskere, der mister jobbet og den faste indkomst, er der grund til at glæde sig over det, der ligner en særlig dansk evne til at få en stor del af de ledige tilbage på arbejdsmarkedet.

På baggrund af nye tal fra EU-kommissionens statistiske kontor, Eurostat, har Kommunerens Landsforenings nyhedsbrev Momentum undersøgt, hvor mange af de borgere, der var ledige i de første tre måneder af 2015, der rent faktisk har fået et job i de efterfølgende tre måneder – både i Danmark og i de øvrige EU-lande.

Og den øvelse er god for Danmark. For undersøgelsen viser, at mere end 38 procent af de danskere, der var ledige i første kvartal, havde fået job i andet kvartal. Eller sagt på en anden måde: Af de omkring 193.000 danskere, der af den ene elle anden grund var ledige i Danmark i 1. kvartal 2015, kom 74.000 i arbejde i 2. kvartal.